Eurovision laulukilpailu 2007

| Eurovision laulukilpailu 2007 "True Fantasy" ("Todellista fantasiaa") |
| --- | --- |

 Helsingin Euroviisujen logo.
Päivämäärät
Päivämäärä(t):  10. toukokuuta (semifinaali) 12. toukokuuta (finaali)
Isäntä
Tapahtumapaikka:  Hartwall Areena, Helsinki, Suomi
Juontaja(t):  Jaana Pelkonen Mikko Leppilampi Krisse Salminen
Isäntämaan toimittaja:  Yleisradio (Yle)
Osallistujat
Osallistujien määrä:  42
Uudet maat:   Tšekki  Georgia   Serbia   Montenegro
Palaavat maat:   Itävalta  Unkari
Vetäytyvät maat:   Monaco
Äänestys- järjestelmä:  Puhelinäänestys, käytössä nykyinen pistejärjestelmä.
Äänestys
Voittaja:  Serbia ”Molitva”
Nolla pistettä saaneet:  –
Osallistujakartta

   Maat, jotka osallistuivat vuonna 2007   Maat, jotka eivät päässeet finaaliin   Maat, jotka eivät osallistuneet vuonna 2007  
Muuta
 Uusista maista Serbia ja Montenegro osallistuivat ensimmäistä kertaa itsenäisinä valtioina. 
Eurovision laulukilpailu · Teemasivu
 ◄ 2006  2008 ► 
Eurovision laulukilpailu 2007 oli järjestyksessään 52. Eurovision laulukilpailu. Se järjestettiin Lordin vuoden 2006 kilpailun voiton ansiosta ensimmäistä kertaa Suomessa. Tapahtumapaikkana oli Helsingin Hartwall Areena, jota kutsuttiin kilpailun yhteydessä Helsinki-areenaksi. Kilpailu järjestettiin kaksipäiväisenä. Semifinaali oli torstaina 10. toukokuuta ja finaali lauantaina 12. toukokuuta 2007. Molempien tilaisuuksien juontajina nähtiin näyttelijä Mikko Leppilampi ja Suomen euroviisukarsintojen vakiokasvo Jaana Pelkonen. Finaalissa nähtiin myös kolmas juontaja Krisse Salminen. Kilpailun teema oli True Fantasy eli todellista fantasiaa. Leppilampi ja Pelkonen äänestettiin vuonna 2016 Eurovision.tv:n äänestyksessä 2000-luvun ensimmäisen vuosikymmenen parhaimmiksi euroviisujuontajiksi.
Kilpailun voitti Serbia ensimmäisellä osallistumiskerrallaan itsenäisenä valtiona. Marija Šerifovićin esittämä kappale "Molitva" (suom. 'Rukous') keräsi 268 pistettä. Serbia voitti jo semifinaalin 298 pisteellä ja rikkoi täten Lordin edellisvuotisen semifinaalipiste-ennätyksen. Aiemmin Serbia oli kilpaillut laulukilpailussa osana Serbian ja Montenegron valtioliittoa sekä Jugoslaviaa. Ensimmäistä kertaa puhelinäänestyksen aikana voittajalaulu oli hidastempoinen balladi, ja edellisestä muulla kuin englannin kielellä esitetystä voittajasta oli kulunut aikaa yhdeksän vuotta.
Kilpailun tulokset eivät miellyttäneet monia perinteisiä osallistujamaita, sillä lähes kaikki kärkisijat menivät Itä-Euroopan maille. Esimerkiksi semifinaalin tulokset herättivät poikkeuksellisen paljon ihmetystä muun muassa sen takia, että kaikki jatkoon päässeet maat olivat Turkkia lukuun ottamatta kylmän sodan aikaisen rautaesiripun itäpuolella sijaitsevia valtioita. Jatkopaikan saaneista valtioista seitsemän ei ollut olemassa itsenäisenä valtiona kylmän sodan aikana. Muun muassa saksalainen Bild-lehti julkaisi kirjoituksen, jossa mietittiin, kannattaako Länsi-Euroopan maiden enää osallistua kilpailuun, kun niillä ei tunnu olevan mahdollisuuksia menestyä. Toisaalta finaaliin päässeille Valko-Venäjälle, Bulgarialle ja Slovenialle jatkopaikka oli tähän asti ensimmäinen.
Yleisradion silloisen toimitusjohtajan Mikael Jungnerin mukaan Euroviisut 2007 oli Suomen historian vaativin televisiohanke. Finaalilähetystä katsoi Suomessa parhaimmillaan 2,2 miljoonaa.